[{"text_idx": "#000001", "text": "Kelkaj pensoj pri strata molestado"}, {"text_idx": "#000002", "text": "27/01/2017 verdamaro Aktivismo, c\u0302iutaga vivo, edukado, femismo, konsento"}, {"text_idx": "#000003", "text": "Antau\u0306 kelkaj tagoj, en urba buso, mi estis molestita de juna viro. Estis malagrabla kaj timiga sperto elteni liajn insistajn demandojn, maldecajn komentojn kaj nedeziritan fizikan proksimecon. Sed tio, kio plej kolerigas min, estas ke ne temis pri izolita kazo. Tio okazadas ofte. Ekzistas tiom multe da viroj, kiuj konsideras tion akceptebla invadi la fizikan kaj emocian spacon de virino, nur por sia propra amuzo. Kaj ekzistas aliaj, kiuj vers\u0302ajne ne engag\u0302ig\u0302us en c\u0302i tiu tipo de strata persekutado, sed sekvadas la saman pensmanieron en alia speco de sociaj situacioj, kiel en enretaj diskutoj, au\u0306 dum interago kun iliaj viraj samranguloj. Iuj el tiaj homoj estas inter miaj amikoj, parencoj, kolegoj... mi spertis tion, kaj mi tristas."}, {"text_idx": "#000004", "text": "Virinoj meritas respekton, kaj havas la saman rajton kiel viroj senti sin komforte kaj sekure en publikaj (kaj virtualaj) spacoj. Al c\u0302iuj mi volus diri: ne kontribuu al kulturo, kiu akceptas la malon. Ne molestu. Ne tus\u0302u iun sen konsento. Ne insistu kiam iu diras ne. Ne ridu pri seksismaj s\u0302ercoj, defiu la homojn kiam ili tion faras. Intervenu kiam iu alia estas molestita. Eduku vin mem por esti pli bona homo. Vere necesas ke oni priparolu pli tiun c\u0302i temon, c\u0302ar estas g\u0302i havas gravajn konsekvencojn je la kvalito de la vivo de la viktimoj (atentu: en tiu c\u0302i artikolo mi parolas specife pri g\u0302enado al inoj, sed similan fenomenon suferas aliaj diskriminaciitaj grupoj, kaj evidente tion same necesas kontrau\u0306batali).\nKiam mi skribis tion c\u0302i en mia Facebook-linio, amikic\u0302oj komentis, demandante kiel praktike interveni, se oni c\u0302eestas situacion de c\u0302estrata molestado. Iuj esprimis sian timon ke eventuala interveno povu finig\u0302i en perforto, ekz ke ili estu batataj au\u0306 simile. Mi certe komprenas tiajn dubojn kaj timojn, kiujn mi mem havas, kaj mi pensas ke c\u0302iu devas mem pritaksi la diversajn situaciojn, kaj decidi surbaze de siaj rimedoj, sen elmeti sin al dang\u0302ero. Tamen mi petas forlasi iom la stereotipan bildon de sendefenda ino, kiu (iom \u201cnature\u201d) ig\u0302as celo de la atako de malbonulo kaj bezonas la heroan intervenon de alia ic\u0302o, kiu batalos por defendi s\u0302in. Estas iom pli komplike. Mi ne faras alvokon al ic\u0302oj por ke ili per batado savu la inojn kiu spertas moleston. Mi nur petas ke oni (ne nepre nur ic\u0302oj) konsciig\u0302u pri la problemo, ne neglektu g\u0302in, kaj ne pensu \u201cmi povas nenion fari kontrau\u0306 tio\u201d, c\u0302ar c\u0302iuj ja povas ion fari."}, {"text_idx": "#000006", "text": "Protestantoj okaze de la \u201cMars\u0302o de Virinoj\u201d, la 21an de Januaro 2017"}]